Selvom tusindvis af mennesker drak og festede i sommervarmen, så har det været en rolig nat for Nordjyllands Politi.

Lørdag aften blev de sidste aftenkoncerter afviklet på de store nordjyske festivaler Nibe Festival og Skagen Festival, og med både godt vejr og velbesøgte koncerter begge steder var der lagt op til, hvad der godt kunne blive en travl aften og Nordjyllands Politi. Men de mange koncertgæster har åbenbart været feststemte på den helt rigtige måde. Der er hvert fald ingen af dem, der er gået over gevind i en sådan grad, at det har været nødvendigt for politiet at gribe ind. - Det har været en forholdsvis overkommelig nat. Der sidder tre i detentionen, men det er ikke noget, der er relateret til hverken Nibe Festival eller Skagen Festival, siger vagtchef ved Nordjyllands Politi Per Jørgensen. Carpark North lukkede lørdag aften Nibe Festivals store scene, mens Skagen Festival søndag formiddag og eftermiddag stadig har en række koncerter på programmet.